CELEX: 32016Y0312(03)
Language: da
Date: 2015-12-11 00:00:00
Title: Det Europæiske Udvalg for Systemiske Risicis afgørelse af 11. december 2015 om vurderingen af tredjelandes væsentlighed for Unionens banksystem i forbindelse med anerkendelsen og fastsættelsen af kontracykliske buffersatser (ESRB/2015/3)

12.3.2016   
            
            
               DA
            
            
               Den Europæiske Unions Tidende
            
            
               C 97/23
            
         DET EUROPÆISKE UDVALG FOR SYSTEMISKE RISICIS AFGØRELSE
   af 11. december 2015
   om vurderingen af tredjelandes væsentlighed for Unionens banksystem i forbindelse med anerkendelsen og fastsættelsen af kontracykliske buffersatser
   (ESRB/2015/3)
   (2016/C 97/11)
   DET ALMINDELIGE RÅD FOR DET EUROPÆISKE UDVALG FOR SYSTEMISKE RISICI HAR —
   under henvisning til Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (1), særlig artikel 3, stk. 2, litra a) og b), og artikel 15,
   under henvisning til Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (2), særlig artikel 138,
   under henvisning til Kommissionens gennemførelsesforordning (EU) nr. 680/2014 af 16. april 2014 om gennemførelsesmæssige tekniske standarder for institutters indberetning med henblik på tilsyn i medfør af Europa-Parlamentets og Rådets forordning (EU) nr. 575/2013 (3), særlig bilag I og II,
   under henvisning til Det Europæiske Udvalg for Systemiske Risicis afgørelse ESRB/2015/2 af 21. juli 2015 om tilvejebringelse og indsamling af oplysninger med henblik på makrotilsynet med det finansielle system i EU og om ophævelse af afgørelse ERSB/2011/6 (4), og
   ud fra følgende betragtninger:
   
               (1)
            
            
               Det Europæiske Udvalg for Systemiske Risici (ESRB) har ansvaret for at udføre makrotilsynet med det finansielle system med det formål at bidrage til at forebygge eller reducere systemiske risici i Unionen.
            
         
               (2)
            
            
               For at kunne varetage sine opgaver skal ESRB vurdere makroprudentielle risici, der opstår som følge af udviklingen i Unionen og i tredjelande. Disse risici kan opstå fra grænseoverskridende eksponeringer for Unionens banksystem over for tredjelande, som kan have en afsmittende virkning i EU. Navnlig kan overdreven udlånsvækst i et tredjeland, hvis tredjelandet ikke iværksætter makroprudentielle politikker, medføre store tab for Unionens banksektor og i sidste ende udgøre en trussel mod den finansielle stabilitet i Unionen.
            
         
               (3)
            
            
               I henhold til artikel 138 i direktiv 2013/36/EU skal ESRB imødegå de risici, der opstår fra overdreven udlånsvækst i tredjelande. Navnlig i de tilfælde hvor foranstaltninger, som er truffet af myndighederne i et tredjeland, findes at være utilstrækkelige, kan ESRB handle for at beskytte Unionens banksektor mod risici, der opstår som følge af den overdrevne kreditvækst i tredjelandet. ESRB kan i en henstilling vejlede de udpegede myndigheder i Unionen om en passende kontracyklisk buffersats vedrørende eksponeringer for tredjelande.
            
         
               (4)
            
            
               For at kunne varetage dette mandat er det nødvendigt at identificere de tredjelande, som Unionens banksystem er væsentligt eksponeret over for (herefter »væsentlige tredjelande«). Størrelsen og typen af eksponeringer, som banker med hovedsæde i EU har over for et tredjeland, har betydning for den virkning som overdreven kreditvækst i tredjelandet kan have på Unionens banksystem. Da ESRB ikke har ressourcer til at overvåge udviklinger i alle tredjelande i verden, har ESRB vurderet, at det bedst kan varetage sit mandat i henhold til artikel 138 i direktiv 2013/36/EU ved kun at overvåge de tredjelande, hvor eksponeringer fra Unionens banksystem er væsentlige, for tegn på overdreven kreditvækst.
            
         
               (5)
            
            
               For at identificere væsentlige tredjelande har ESRB til hensigt at anvende tilsynsdata, som Den Europæiske Banktilsynsmyndighed (EBA) har indsamlet i overensstemmelse med Den Europæiske Banktilsynsmyndigheds afgørelse EBA/DC/2015/130 af 23. september 2015 (5). Afgørelse EBA/DC/2015/130 indeholder detaljerede oplysninger om eksponeringer i anlægsbeholdningen for et udsnit af de 191 største banker i Unionen over for alle tredjelande på verdensplan. På trods af at dataene hverken omfatter eksponeringer i handelsbeholdningen eller dækker alle banker i Unionen, er ESRB af den opfattelse, at dataene er tilstrækkelige med henblik på at identificere væsentlige tredjelande. Det er tilstrækkeligt at fokusere på eksponeringer i anlægsbeholdningen, fordi de repræsenterer størstedelen af eksponeringerne. Nettingordninger og anvendelsen af bl.a. derivater og korte positioner kan endvidere gøre det svært at kæde en eksponering i handelsbeholdningen sammen med et bestemt tredjeland. Det findes også tilstrækkelig at fokusere på et udsnit af de største banker, da disse banker oftest har flest grænseoverskridende aktiviteter, og disse banker vil derfor være mest påvirket, hvis overdreven kreditvækst i et tredjeland ikke håndteres. De 191 banker i udsnittet stod i 2014 for ca. 92 % af de samlede aktiver i Unionens banksystem. Da ESRB ikke behøver bank-specifikke eksponeringsdata i forbindelse med identificeringen af væsentlige tredjelande, har ESRB til hensigt at anmode EBA om de data, der er indsamlet i overensstemmelse med afgørelse EBA/DC/2015/130, og som er aggregeret på landeniveau. Afgørelse ESRB/2015/2 regulerer disse anmodninger om data.
            
         
               (6)
            
            
               ESRB identificerer væsentlige tredjelande på grundlag af tre eksponeringsparametre: risikovægtede aktiver, oprindelige eksponeringer og misligholdte eksponeringer i forhold til tredjelande. Formålet med at anvende et antal parametre er at få et fyldestgørende billede af typen af eksponeringer over for tredjelande. Hvis der kun fokuseres på risikovægtede aktive, kan det medføre en situation, hvor der ikke bliver taget højde for væsentlige eksponeringer med lave risikovægte. Oprindelige eksponeringer kompenserer herfor ved at indregne størrelsen af eksponeringerne før risikovægtene anvendes. Endelig er formålet med de misligholdte eksponeringer at indregne de eksponeringer, som udgør en større kreditrisiko for bankerne.
            
         
               (7)
            
            
               ESRB definerer typisk et tredjeland som væsentligt, hvis eksponeringerne for Unionens banksystem over for det pågældende tredjeland er mindst 1 % for mindst én af de tre ovenfor nævnte parametre. Sammenholdt med ikke-finansielle selskaber er bankernes ejerandelsniveauer typisk små i forhold til deres aktiver. Dette betyder, at selv for hvad der kan synes at være små eksponeringer sammenlignet med størrelsen på bankens balance, kan tab nå niveauer, der kan true bankens solvens og/eller skabe tvivl blandt offentligheden om bankens solvens. Dette argument ville kræve, at der fastsættes en lav tærskel, da negative udviklinger i et tredjeland kan have en væsentlig påvirkning på bankernes kapitalposition. Tærsklen, der anvendes til at identificere væsentlige tredjelande, bør dog samtidig ikke tage højde for tredjelande, over for hvilke kun en medlemsstat er eksponeret, medmindre disse eksponeringer er store nok til at udgøre en risiko for Unionen udover den pågældende medlemsstat. For at minimere disse tilfælde, bør der fastsættes en høj tærskel, som sikrer at kun de største eksponeringer på tværs af medlemsstaterne indregnes. ESRB er af den opfattelse, at en tærskel på 1 % af de samlede eksponeringer sikrer den rigtige balance mellem de to ønskede resultater nævnt ovenfor.
            
         
               (8)
            
            
               ESRB udarbejder en liste over væsentlige tredjelande og opdaterer denne liste årligt på grundlag af kriterier, der regulerer tilføjelser til og sletninger fra listen. Bankeksponeringer udvikler sig over tid og afspejler både cykliske og strukturelle udviklinger i den økonomiske og finansielle integration rundt om i verden. Det er nødvendigt, at proceduren til identifikation af væsentlige tredjelande afspejler denne udvikling. Med henblik herpå er kriterier blevet defineret, der regulerer tilføjelser til og sletninger fra listen over væsentlige lande. De skal være: a) konservative — det skal være lettere for et tredjeland at blive føjet til listen end at blive fjernet fra den, og b) gennemsigtige — kriterier for at tilføje eller fjerne lande fra listen skal være baseret på simple regler. Derudover kan ESRB udøve sin skønsbeføjelse i forbindelse med fastsættelsen af, hvorvidt et tredjeland er væsentligt for Unionens banksektor. Dette skøn vil typisk blive udøvet i tilfælde, hvor et tredjeland er tæt på at opfylde væsentlighedskriterierne.
            
         
               (9)
            
            
               Det Almindelige Råd vil blive anmodet om at godkende hver revision af listen over væsentlige tredjelande ved skriftlig procedure. I tilfælde af indsigelser udnytter Det Almindelige Råd sin stemmeret. ESRB's sekretariat forbereder årligt et udkast til en liste over væsentlige tredjelande ved anvendelse af kriterierne for tilføjelse og sletning. Det Rådgivende Tekniske Udvalg kan udøve sin skønsbeføjelse og ændre udkastet til listen før forelæggelse for Det Almindelige Råd.
            
         
               (10)
            
            
               ESRB's sekretariat overvåger de væsentlige tredjelande, der identificeres i overensstemmelse med denne afgørelse. Andre EU-jurisdiktioner kan overvåge andre tredjelande afhængigt af landenes væsentlighed for det indenlandske banksystem i den pågældende medlemsstat. De erfaringer, der er gjort fra Risk Dashboard og fra tidligere arbejde med den kontracykliske kapitalbuffer, anvendes til at identificere de indikatorer, der er relevante i forbindelse med tidlig identifikation af overdreven kreditvækst.
            
         
               (11)
            
            
               Indledningsvis har ESRB på baggrund af tilsynsdata med referencedato den 30. juni 2014 identificeret seks tredjelande som værende væsentlige. De tredjelande, der indledningsvis er blevet identificeret som væsentlige, er Den Føderative Republik Brasilien, Folkerepublikken Kinas Særlige Administrative Område Hongkong, Folkerepublikken Kina, Republikken Tyrkiet, Den Russiske Føderation og Amerikas Forenede Stater. Alle ændringer af listen over væsentlige tredjelande offentliggøres på ESRB's websted.
            
         
               (12)
            
            
               Den første revidering af listen over væsentlige tredjelande, som ESRB har identificeret, finder sted i andet kvartal i 2017 på baggrund af tilsynsdata med referencedato 31. december 2016. Dette afspejler behovet for at have tilstrækkelige data til at anvende kriterierne for tilføjelse. Da der ikke vil være tilstrækkelige data til at anvende kriterierne til at fjerne lande, vil den første revidering kun tage mulige tilføjelser til listen over væsentlige tredjelande i betragtning.
            
         
               (13)
            
            
               Senere revideringer af listen over væsentlige tredjelande vil ske ved anvendelse af tilsynsdata med referencedato 31. december i det pågældende kalenderår. Når der er tilstrækkelige data tilgængelige til at anvende kriterierne for fjernelse af lande, vil efterfølgende revideringer også tage mulige fjernelser fra listen over væsentlige lande i betragtning —
            
         VEDTAGET DENNE AFGØRELSE:
   Artikel 1
   Anvendelsesområde
   Denne afgørelse definerer ESRB's procedurer for vurderingen af tredjelandes væsentlighed for Unionens banksektor i forbindelse med anerkendelsen og fastsættelsen af kontracykliske buffersatser i overensstemmelse med direktiv 2013/36/EU.
   Artikel 2
   Definitioner
   I denne afgørelse forstås ved:
   
               a)
            
            
               »kontracyklisk buffersats«: har den samme betydning som defineret i artikel 128, stk. 7, i direktiv 2013/36/EU,
            
         
               b)
            
            
               »eksponering«: har samme betydning som i artikel 5, stk. 1, i Europa-Parlamentets og Rådets forordning (EU) nr. 575/2013 (6),
            
         
               c)
            
            
               »overvågning/overvåget af ESRB's sekretariat«: ESRB-sekretariatets ledelse, vedligeholdelse og regelmæssige opdatering af et sæt af indikatorer og kvantitative redskaber, der kan vise tegn på mulig overdreven udlånsvækst i væsentlige tredjelande,
            
         
               d)
            
            
               »tredjeland«: har samme betydning som defineret i afsnit 2, punkt 1, litra g), i henstilling ESRB/2015/1.
            
         Artikel 3
   Indsamling af data
   1.   Med henblik på at vurdere hvilke lande, der er væsentlige for Unionens banksektor og i overensstemmelse med artikel 15 i forordning (EU) nr. 1092/2010, skal ESRB's sekretariat anmode EBA om aggregerede tilsynsdata, jf. bilag I til gennemførelsesforordning (EU) nr. 680/2014, som EBA har indsamlet i overensstemmelse med afgørelse EBA/DC/2015/130.
   2.   Ved vurderingen af om et tredjeland er væsentligt for Unionens banksektor skal følgende parametre tages i betragtning:
   
               a)
            
            
               risikovægtede eksponeringsbeløb,
            
         
               b)
            
            
               oprindelige eksponeringer, og
            
         
               c)
            
            
               misligholdte eksponeringer.
            
         3.   ESRB skal navnlig på kvartalsbasis indsamle følgende datapunkter fra de tilsynsdata, der er henvist til i afsnit 1, for det enkelte relevante tredjeland:
   
               a)
            
            
               Model C 09.01: krydsfeltet mellem rækkerne 070, 080, 090, 100, 110, 120, 130, 140, 150, 160 og søjlerne 010, 020 og 080, og
            
         
               b)
            
            
               Model C 09.02: krydsfeltet mellem rækkerne 030, 060 og 140 og søjlerne 010, 030 og 110.
            
         4.   ESRB's sekretariat samarbejder med EBA for så vidt angår indsendelse af de datapunkter, der er henvist til i afsnit 3, og i forbindelse med mulige fremtidige ændringer af indberetningsmodellerne.
   Artikel 4
   Væsentlighedsvurdering
   1.   Et tredjeland anses for at være væsentligt for Unionens banksektor og føjes til listen over væsentlige tredjelande i følgende tilfælde:
   
               a)
            
            
               det aritmetiske gennemsnit af eksponeringerne over for tredjelandet i de otte kvartaler før referencedatoen var mindst 1 % for mindst ét af parametrene i artikel 3, stk. 2, og
            
         
               b)
            
            
               eksponeringerne i hver af de to kvartaler før referencedatoen var mindst 1 % for mindst ét af parametrene i artikel 3, stk. 2.
            
         2.   Et land skal fjernes fra listen over væsentlige tredjelande, hvis:
   
               a)
            
            
               det aritmetiske gennemsnit af eksponeringerne for landet i de 12 kvartaler før referencedatoen var mindre end 1 % for alle parametrene i artikel 3, stk. 2, og
            
         
               b)
            
            
               eksponeringerne i hvert af de to kvartaler før referencedatoen var mindre end 1 % for alle parametrene i artikel 3, stk. 2.
            
         3.   ESRB's sekretariat overvåger de tredjelande, der anses for at være væsentlige for Unionens banksektor på grundlag af kriterierne i afsnit 1.
   4.   ESRB's sekretariat reviderer årligt listen over væsentlige tredjelande, og sekretariatet forelægger et forslag på baggrund heraf til Det Rådgivende Tekniske Udvalg. Dette forslag skal baseres på tilsynsdata, der er indsamlet for de 12 kvartaler før den 31. december i det pågældende kalenderår. Forslaget skal forelægges for Det Rådgivende Tekniske Udvalg senest den 30. juni i det pågældende år. Det Rådgivende Tekniske Udvalg kan udøve sin skønsbeføjelse og ændre forslaget, før det forelægges for Det Almindelige Råd til godkendelse, navnlig i de tilfælde, hvor ESRB har udstedt en henstilling i overensstemmelse med artikel 138 i direktiv 2013/36/EU, og tredjelandet i henhold til den henstilling bør fjernes fra listen over væsentlige tredjelande.
   5.   Det Almindelige Råd vedtager en afgørelse om ændring af listen over væsentlige tredjelande på grundlag af forslaget fra Det Rådgivende Tekniske Udvalg. Enhver ændring af listen over væsentlige tredjelande offentliggøres på ESRB's websted.
   Artikel 5
   Overgangsbestemmelser
   1.   Den første liste over væsentlige tredjelande, der er udarbejdet på grundlag af referencedata for andet kvartal i 2014, omfatter Den Føderative Republik Brasilien, Folkerepublikken Kinas Særlige Administrative Område Hongkong, Folkerepublikken Kina, Republikken Tyrkiet, Den Russiske Føderation og Amerikas Forenede Stater.
   2.   Ved revidering af listen over væsentlige tredjelande i 2017, hvor tilsynsdata med referencedatoen 31. december 2016 anvendes, finder kriteriet i artikel 4, stk. 2 om at fjerne lande fra listen ikke anvendelse.
   Artikel 6
   Ikrafttrædelse
   Denne afgørelse gælder fra den 1. januar 2016.
   
      Udfærdiget i Frankfurt am Main, den 11. december 2015.
      
         Mario DRAGHI
         
            Formand for ESRB
         
      
   
   
      (1)  EUT L 331 af 15.12.2010, s. 1.
   
      (2)  EUT L 176 af 27.6.2013, s. 338.
   
      (3)  EUT L 191 af 28.6.2014, s. 1.
   
      (4)  EUT C 394 af 27.11.2015, s. 4.
   
      (5)  Den Europæiske Banktilsynsmyndigheds afgørelse EBA/DC/2015/130 af 23. september 2015 om kompetente myndigheders indberetning til EBA, tilgængelig på EBA's websted www.eba.europa.eu
   
      (6)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).